1Na uwi ɔni na bakya baadú Stefano ni, Saulo ɔ́kya-ma ogya. Na ɔ́si limeyi lɛmmɔ lɛlɔ ni, bése kalɔ beekpóku bafɔtaadine bamɛni na Yerusalem. Amu na bana fui békeli bésie Yudea ku Samaria. Nsu batalane ama bébu bakya mmɔ. 2Amu na Yesu basiakune badi béti Stefano bátáva ku keku. 3Amu na Saulo úti ɔ́sia lɛlɔ na uukpóku bafɔtaadine bammɔ na ɔkɛ kɔduli uufie banana ku beleku taavinku-ma taatákya ɔtɔ. 4Nsu bafɔtaadine bani nékeli bási Yerusalem mɛni ni, bakɛ baaví kesii biala taasu Blɔti litemi buni. 5Na Ƒilipo anwu ni, úsie Samaria útásu bekyuli litemi buni lɛmmɔ ɔ́siku Ukyuli Ɔfunadi lɛlɔ. 6Na bekyuli pii bénu etemila ani na ɔɔsu ɔ́si akɔla budie taatina pii ani na ɔ́bla na bánu ɔsu. 7Ɔ́bɔku ayu ekpidi pii ɔ́lɛku bekyuli lɛlɔ kemo, na ayu ekpidi amɛni áva momoomo asa na ávi álɛ-ma lɛlɔ kemo. Amu na ɔ́sɔ ɔ́bwi bani na lɛlɔ kakɛ kenwi kékpi-ma ku ama bani náfɛ bewi kalɔ lɛnɔ. 8Ɔmɛni ɔsu ni, kubiti kɔ́kya Samaria ɔma ɔmɛni kemo geen! 9Ɔnana ɔdi ɔ́kya Samaria ɔni baalɔ Simon, na ɔdi ukyuli ɔni mɔɔfɛ evo. Na nwuna evo bɔbla útaabla bekyuli kalɛ kadi. Na úteefu ɔnii ɔdi ukyuli ɔdi na nwuna ala bɔnu taasu ɔsu. 10Samariafuɔ banana ku beleku fui baabu-nwu ɔ́si nwuna lɛlɔ bɔtina kabla kamɛni ɔsu. Anwuɔsu básu básiku-nwu lɛlɔ banini, “Anwu ndi katɔ ɔyikun ɔni baalɔ banii Ɔyikun Unengudi.” 11Amu ka nwuna evo bɔbla áfɔ-ma anu ɔsu ni, béteenu-nwu litemi. 12Nsu ɔfaani ni, báfɔ Ƒilipo kenye bɔsu mmomu bádi ɔ́si Katɔti lɛga kadikɔ ku Yesu lɛlɔ. Na banana ku beleku pii báfɔ ntu bɔkpila ɔdi na Blɔti Yesu Kristo lɛnyi kemo. 13Amu na Simon ɔmɛni ɔlati lɛnɔ ɔ́fɔ ɔ́di. Na ka ɔ́fɔ ntu bɔkpila ɔdi ɔmɛni ni, útaasiaku Ƒilipo kesii biala na úsela. Na ɔkɛnku akɔla budie taatina ani na ɔ́bla ɔsu ni, ɔ́bla-nwu dɛye dɛye! 14Amu na uwi ɔni na batalane bani nkya Yerusalem bénu ka Samariafuɔ báfɔ Katɔti litemi bádi ni, bátala Petro ku Yohane na bana kudɔ. 15Ka bétéduo ni, bákpali katɔ béte Kristofuɔ bawɔdi bamɛni kalɛ na bafɔ Katɔti Kɔyu. 16Ɔsika úbalɛ uwi ɔmmɔ ni, bátafɔ tɔ Katɔti Kɔyu. Na ntu kani na bákpila-ma na Blɔti Yesu lɛnyi kemo. 17Ɔmɛni ɔsu ni, Petro ku Yohane béti enu básia-ma eli, na ama lɛnɔ báfɔ Katɔti Kɔyu. 18Ka Simon ɔ́nu ka si batalane bamɛni béti enu básia-ma eli na baafɔ́ Katɔti Kɔyu ni, úti egulabi ɔnii uute batalane bamɛni na ɔ́su-ma ɔnini, 19“Bɛya na ami lɛnɔ lɛkɛ ɔyikun ɔmɛni ɔdi kalɛ na si líti enu lɛ́sia ɔdi biala lɛlɔ ni, na ɔfɔ Katɔti Kɔyu.” 20Amu na Petro ɔ́su-nwu ɔnini, “Awɔ ku fula egulabi fui bɛdubɔnuku-ni. Takali anii adubɔkana Unwoti litela buye ku egulabi. 21Alakana kalabla kamɛni kemo bɔkya, ɔsika fula kayi keeese siin na Katɔti anumi. 22Da anumi die kasusu kekpidi kamɛni lɛlɔ na akpali katɔ. Ɔfaalɛ Katɔti ɔdubuti fula likpidi ɔkyiɛ-ɔ na fula kasusu kekpidi kamɛni lɛlɔ. 23Ɔsika ni, mɔɔnu ka ebo lɛnungyie likpidi, na likpidi bɔbla lɛnɔ lɛ́di-ɔ lɛlɔ!” 24Amu na Simon ɔ́su-nwu ɔnini, “Biveleku-mi kalɛ na ɔgbankpi ubendi ɔmɛni udu ulálɛku-mi.” 25Amu uwi ɔni na Petro ku Yohane bédie Unwoti kenye na básu-ma litemi buni lɛmmɔ na Samaria ni, básɔ bénwini bésie Yerusalem, na bakɛ beedí teenye na lɛma lɛni nde Samaria kemo taasu-ma litemi buni. 26Nsu Ƒilipo anwu ni, Katɔti ɔtu ɔdi úbasu-nwu ɔnini, “Teesie na atásia ketele ulu ɔni nási Yerusalem ɔ́yu úsie Gasa mmɔ.” 27Na ɔ́ta útásia ulu ɔmmɔ lɛlɔ. Ka úsela ni, útásiaku ukyuli ɔdi ka ɔ́si ɔdubo. Ukyuli ɔmɛni ndi egulabi lɛlɔ ɔnune unengudi na Etiopia Uleku Ɔga ɔni baalɔ Kandake lɛga kadikɔ. Unengu ɔmɛni ɔ́si Yerusalem kesii kani na útákpali katɔ. 28Na únwini ɔdubo na ɔpɔnkɔ kɛɛkɛ kemo, na ɔkɛ ɔɔká Bunweni Kedee Ɔku ɔni na Katɔti Kenye Udiene Yesaia únweni. 29Amu na Katɔti Kɔyu kɔ́su Ƒilipo ɔnini, “Teesie na atásiaku ɔpɔnkɔ kɛɛkɛ ɔmɛni.” 30Ƒilipo úkeli úsie-nwu kudɔ na uunú ka unengu ɔmmɔ ɔɔká Yesaia ɔku. Amu na úye-nwu ɔnini, “Eenú lɛla lɛni na aaká mɛni kalɔ?” 31Amu na unengu ɔmɛni údie kenye ɔnini, “Oowo, dɛ na mabla asa na menu kalɔ ka ukyuli ɔdi uuubo na udie kalɔ ɔtina-mi?” Amu na úvele Ƒilipo ɔnii ubeduo kɛɛkɛ kemo na ɔsɔ ulie-nwu kudɔ. 32Na etemila ani na ɔkya ɔɔká na Bunweni Kedee Ɔku kemo ndi ɔnii, “Báda-nwu béselaku aani kofonu kɔni béti batádu. Na ɔkɛ aani kofonu kɔni naaadaku-ni si beekúlo-ku linwini, na útebimi kenye lɛnɔ. 33Bákya-nwu kɔfa na útakɛ ukyuli ɔni náfɔ-nwu kenye. Údie kaba kadi? Bi na ɔ́bla úse asa baadú-nwu na kayawi kamɛni kemo?” 34Amu na unengu ɔmmɔ úye Ƒilipo ɔnini, “Yesaia ni, anwu ɔlati lɛlɔ na uutemi taasiku, munuu ukyuli bamba ɔdi lɛlɔ na uutemi taasiku?” 35Amu na Ƒilipo úse kalɔ na úti Bunweni Kedee Ɔku ɔmmɔ na uudie litemi buni lɛmmɔ kalɔ taatina-nwu ɔ́si Yesu lɛlɔ. 36- 37Amu na uwi ɔni na bakɛ bésela ni, bátánu ntu bɔdi ka bunye likpo lɛdi na ulu kudɔ mmɔ. Na unengu ɔmmɔ ɔ́su Ƒilipo ɔnini, “Aanu ntu bɔdi. Bi ɔsu na naaakana Katɔti ntu bɔkpila ɔdi ɔmmɔ bɔfɔ?” Amu na Ƒilipo ɔ́su-nwu ɔnini, “Si áfɔ ádi ku fula kayi fui ni, adubɔkana.” 38Amu na unengu ɔmɛni ɔ́su ɔnini, “Lɛ́fɔ lɛ́di ka Yesu Kristo ndi Katɔti Ubidi.” Na ɔ́ya na bédi ɔpɔnkɔ kɛɛkɛ ɔmɛni bényene na báyu bétéduo ntu bɔmɛni kemo, na Ƒilipo ɔ́kpila-nwu ntu na Yesu Kristo lɛnyi kemo. 39Amu na uwi ɔni na bávi bálɛ ntu bɔmɛni kemo ni, Katɔti Kɔyu kúti Ƒilipo kɔ́tɔlɔku, na unengu ɔmɛni ɔ́sɔ útanu-nwu. Na anwu lɛti ɔ́tɔlɔ ku kubiti. 40Ɔmɛni kama ni, Ƒilipo ɔ́nu ɔ́ti ka unye Asoto ɔmankemo. Na ɔ́su litemi buni lɛmɛni na mmɔ bene ku lɛma lɛni nkya ulu lɛlɔ fui. Na úsie laa útédu Kaesarea ɔma lɛnɔ.
twi_Latn